হাসান ইবনে যায়েদ ইবনে মুহাম্মাদ

**আবু মুহাম্মাদ হাসান ইবনে যায়দ ইবনে মুহাম্মাদ ইবনে ইসমাঈল ইবনে হাসান ইবনে যায়েদ** ( ; মৃত্যু: ৬ জানুয়ারি, ৮৮৪ খ্রি.) ছিলেন একজন আলীয় নেতা, যিনি তাবারিস্তানে জায়েদি রাজবংশ প্রতিষ্ঠা করেন। তিনি সাধারণত ***আল-দাঈ আল-কবির*** () নামেও পরিচিত ছিলেন। 

## জীবনী
হাসান ছিলেন হুসাইন ইবনে জায়দ ইবনে হাসানের বংশধর, যিনি খলিফা আলি ইবনে আবি তালিবের প্রপৌত্র ছিলেন। আলি নবি মুহাম্মাদের জামাতা ও ইসলামের চতুর্থ খলিফা ছিলেন। ৮৬৪ সালে তিনি যখন উত্তর ইরানের রায় শহরে বাস করছিলেন, তখন প্রতিবেশী প্রদেশ তাবারিস্তানে সক্রিয় একটি আলীয় গোষ্ঠী তাকে আব্বাসীয় শাসকদের বিরুদ্ধে বিদ্রোহে যোগ দেওয়ার জন্য আমন্ত্রণ জানায়।

তাবারিস্তান কাস্পিয়ান সাগরের দক্ষিণ উপকূলে অবস্থিত একটি পর্বতপ্রধান এলাকা, যা ৭ম শতাব্দীর ইসলামি বিজয় অভিযানের সময় প্রায় আড়ালেই থেকে যায়। ৭৫৯/৭৬০ সালে আব্বাসীয় খলিফাদের শাসনে আসার আগ পর্যন্ত এটি কাস্পিয়ান বংশোদ্ভূত আদি ইরানি রাজবংশ দাবুয়ীর শাসনাধীন ছিল। যদিও সরাসরি মুসলিম শাসন আরোপের পরও অভ্যন্তরীণ পাহাড়ি এলাকায় স্থানীয় রাজবংশগুলোর ব্যাপক স্বায়ত্তশাসন থেকে যায়। ৮৪০ সালের পরে যখন তাবারিস্তান তাহিরিদের শাসনের অধীনে আসে, তখন গোটা প্রদেশে ইসলামিকরণের প্রক্রিয়া শুরু হয়। তাহিরি শাসকরা সাধারণত পূর্বাঞ্চলে আব্বাসীয়দের সহকারী হিসেবে কাজ করতেন। ইসলামিকরণের প্রক্রিয়া দ্রুত অগ্রসর হয় এবং এর ফলে যদিও অধিকাংশ মানুষ সুন্নি ইসলাম গ্রহণ করে; তবে প্রদেশটি আলীয় দাঈদের জন্য একটি উর্বর ভূমিতে পরিণত হয়।

৮৬০-এর দশকে পশ্চিম ইরান তাহিরি শাসক মুহাম্মদ ইবনে আব্দুল্লাহ দ্বারা শাসিত হতো এবং তার ভাই সুলায়মান ইবনে আব্দুল্লাহ তাবারিস্তান ও গুরগানে তাঁর প্রতিনিধিত্ব করতেন। তবে তাহিরিদের শাসনের প্রতি সাধারণ জনগণের অসন্তোষ ক্রমবর্ধমান বেড়ে চলছিল; বিশেষত তাদের কর সংগ্রাহক বা আর্থিক কর্মকর্তাদের অত্যাচারের কারণে। ফলে ৮৬৪ সালে রুস্তমের দুই সন্তানের নেতৃত্বে রুয়ান, কালার ও চালুস শহরে বিদ্রোহ শুরু হয়। বিদ্রোহীরা হাসানকে তাদের নেতা হওয়ার আহ্বান জানান এবং পার্শ্ববর্তী দায়লামিদের সাথে জোট গঠন করেন। ফলে হাসান স্থানীয় জনগণের একটি বড় অংশ দ্বারা আমির হিসেবে স্বীকৃত হন এবং আল-দাঈ ইলা’ল-হক্ক ('সত্যের প্রতি আহ্বানকারী') উপাধি ধারণ করে তাবারিস্তানের শাসনভার গ্রহণ করেন। তিনি দায়লামের জাস্টানীয় রাজা ভাহসুদান ইবন মারজুবানের আনুগত্যও অর্জন করতে সক্ষম হন।

বিদ্রোহে দ্রুত সাফল্যের পরও হাসানের শাসনকাল শান্তিপূর্ণ ছিল না। কারণ তিনি বারবার আক্রমণের সম্মুখীন হন এবং বহুবার দায়লামে আশ্রয় নিতে বাধ্য হন। ৮৬৫ খ্রিষ্টাব্দে সুলেমান ইবনে আব্দুল্লাহ তাকে তাবারিস্তান থেকে বিতাড়িত করেন। তবে একই বছরে হাসান ফিরে এসে প্রদেশটি পুনরুদ্ধার করেন। ৮৬৫ সালে কাজবিন ও জাঞ্জানেও আরেকটি আলীয় বিদ্রোহ ঘটে, যার নেতৃত্ব দেন হুসাইন ইবনে আহমাদ আল-কাউকাবি। এটি জাস্টানিদের সাহায্যে পরিচালিত হয়; কিন্তু ২ বছর পর আব্বাসীয় সেনাপতি মুসা ইবন বুগা তা দমন করেন।  এরপর ৮৬৯ সালে আব্বাসীয় সেনাপতি মুফলিহ হাসানকে আবার দায়লামে বিতাড়িত করেন; কিন্তু তিনি খুব শীঘ্রই অঞ্চলে ফিরে আসেন।

৮৭৪ সালে হাসান ইয়াকুব আল-সাফফারের সাথে সংঘাতে জড়িয়ে পড়েন। কারণ তিনি ইয়াকুবের শত্রু আব্দুল্লাহ আল সিজ্জিকে আশ্রয় দেন। ইয়াকুব তাবারিস্তান আক্রমণ করেন এবং সারি অঞ্চলে জায়েদি বাহিনীকে পরাজিত করেন, যার ফলে হাসান আবার দায়লামের পাহাড়ে পালাতে বাধ্য হন। তবে ইয়াকুবের সেনাবাহিনী সেখানে প্রবল বৃষ্টিপাত এবং অসুস্থতায় ক্ষতিগ্রস্ত হয়ে পিছু হটে। খুরাসানের নিয়ন্ত্রণের জন্য আবু তালহা মন্সুর ইবনে শারকাব ও আহমাদ ইবনে আব্দুল্লাহ আল-খুজিস্তানির মধ্যে সংঘর্ষের সময় হাসান আবু তালহার পাশে থাকেন; কিন্তু ৮৭৮/৮৭৯ সালে নিশাপুর পুনরুদ্ধার করার সময় আল-খুজিস্তানি তাকে পরাজিত করেন।

এই অস্থির সময়ের সুযোগ নিয়ে ৮৬৭ সাল থেকে হাসান পূর্ব গুরগান নিয়ন্ত্রণ করতেন এবং সাময়িকভাবে পার্শ্ববর্তী অঞ্চল রায় (৮৬৪–৮৬৫, ৮৬৭, ৮৭০ ও ৮৭২), ক্বাজবিন (৮৬৫–৮৬৮) ও কুমিসে (৮৭৩–৮৭৯) নিজের নিয়য়ন্ত্রণ বিস্তৃত করেন।

হাসান ৮৮৪ সালে আমুলে মারা যান এবং তাঁর ভাই মুহাম্মদ ইবনে জায়েদ তাঁর উত্তরসূরী হন। এরপর থেকে জায়েদিরা ৯২৮ সাল পর্যন্ত তাবারিস্তানে শাসন চালিয়ে যান। ইতিহাসবিদরা একজন ন্যায়পরায়ণ ও জনহিতৈষী শাসক হিসেবে তার প্রশংসা করেন। তবে রুয়ান ও কালারের প্রাথমিক সময় ব্যতীত তাবারিস্তান ও গুরগানের সাধারণ জনগণের মধ্যে তাঁর শাসনের প্রতি উৎসাহ দ্রুত হ্রাস পায়। এর কারণ ছিল তাঁর কঠোর শিয়া শাসন, সংখ্যাগুরু সুন্নি সম্প্রদায়ের প্রতি দমনমূলক নীতি এবং অর্ধ-বর্বর দায়লামি সৈন্যশক্তির উপর নির্ভরতা।

স্থানীয় স্বায়ত্তশাসিত ইরানি শাসকদের সঙ্গেও তার সম্পর্ক এক রকম ছিল না। পশ্চিম তাবারিস্তানের পাহাড়ে শাসন করা কারিনিরা হাসানকে সমর্থন করতেন, কিন্তু পূর্বদিকের বাভানিরা তার প্রতি শত্রুভাবাপন্ন ছিল। জাস্টানি ভাহসুদান ও তাঁর উত্তরসূরী খুরশিদের সঙ্গেও তার সম্পর্ক শত্রুতাপূর্ণ হয়ে ওঠে। তবে হাসান শেষ পর্যন্ত খুরশিদকে ক্ষমতাচ্যুত করে তার ভাই জাস্টানকে ক্ষমতায় বসাতে সক্ষম হন, যিনি জায়েদি রাজাকে আনুগত্যের সাথে সমর্থন করেন।

প্রখ্যাত প্রাচ্যবিদ ফ্রান্টস বুহাল হাসানকে “দুর্লভ উদ্যমী, জেদী প্রতিরোধকারী, সত্যনিষ্ঠ ধর্মপরায়ণ, সুশিক্ষিত ও সাহিত্যচর্চার প্রতি অনুরাগী" হিসেবে বর্ণনা করেছেন।

## আরো দেখুন

* শিয়া রাজবংশের তালিকা

## তথ্যসূত্র


## সূত্র

* 
* 
* 

## বহিঃসংযোগ

* 

বিষয়শ্রেণী:শিয়া রাজবংশ
বিষয়শ্রেণী:৮৮৪-এ মৃত্যু
বিষয়শ্রেণী:৯ম শতাব্দীর আরব ব্যক্তি
বিষয়শ্রেণী:৯ম শতাব্দীর মধ্যপ্রাচ্যের রাজশাসক